stanford-oval/wikipedia huggingface dataset:
שורש (שפות שמיות)
לקריאה נוספת

גדעון גולדנברג, על השוֹכן החלק והשוֹרש העברי, לשוננו מ"ד, האקדמיה ללשון העברית, תש"ם, עמ' 281–292
הערות שוליים

↑  ראו דיון בנושא: ‎Prunet, Jean-François (2006). "External evidence and the Semitic root", Morphology, Volume 16 July 2006, Springer Netherlands.‎
↑   ‎Bat El, Outi (1994). "Stem modification and cluster transfer in Modern Hebrew", Natural Language & Linguistic Theory 12.‎
↑  שורשים תנייניים, באתר "השפה העברית"
אוון ג'וניגקייט

| --- | --- |

 לידה:  18 בפברואר 1983  (בן 41) פנסילבניה, ארצות הברית
 מדינה:  ארצות הברית
 תקופת הפעילות:  מ-2007
 עיסוק:  שחקן
 בת זוג:  זושה מאמט (2013-הווה)
 פרופיל ב-IMDb
 
אוון ג'וניגקייט (באנגלית: Evan Jonigkeit; נולד ב-18 בפברואר 1983) הוא שחקן קולנוע, טלוויזיה ותיאטרון אמריקאי, אשר מוכר בשל תפקידו בתור קפטן ג'ונתן צ'סטרפילד בדרמה ההיסטורית "פרונטיר" (אנ'), בתור וויל בסדרת הדרמה "מתוק ומר" ברשת Starz ובתור אלכסנדר דוונפורט בסדרת האימה של נטפליקס "ארכיון 81".
ביוגרפיה

ג'וניגקייט נולד והתחנך במחוז באקס, פנסילבניה וסיים את לימודיו בבית הספר התיכון נאשימיני בשנת 2001. הוא התקבל לאוניברסיטת טמפל עם מלגת בייסבול אך פרש ממנה לאחר שאובחן עם דלקת גידים, והוא החל לעסוק בתיאטרון.
קריירה

לאחר ששיחק בתיאטרון מקומי בפילדלפיה, ג'וניגקייט התקבל לסוכנות אמנים בניו יורק. הוא קיבל את הפריצה שלו בכך שכיכב במחזה "High" בברודוויי משנת 2011, אשר בסופו של דבר הוביל אותו לככב במחזה "אווזי השלג" בברודוויי לצד מרי-לואיז פארקר ב-2013.
בשנת 2014 גילם ג'וניגקייט את הדמות של נבל-העל טואד בסרט גיבורי-העל "אקס-מן: העתיד שהיה". באותה שנה הופיע בהופעות אורח בסדרות הטלוויזיה "האישה הטובה" ו"בנות".
בשנת 2015 כיכב בסרט האימה "בון טומהוק " לצד קורט ראסל ומת'יו פוקס.
בשנת 2016 הופיע בהופעות אורח בסדרות הטלוויזיה "ברוד סיטי"בקומדי סנטרל ו"קימי שמידט הבלתי שבירה" בנטפליקס בכיכובה של אלי קמפר, ובסרטים "כתבת אמריקאית" בכיכובה של טינה פיי ו"טלולה" לצד אליוט פייג'. באותה שנה החל לגלם דמות חוזרת בסדרת האנתולוגיה של נטפליקס "איזי" בתור מאט, והחל לגלם את קפטן ג'ונתן צ'סטרפילד בסדרת הדרמה ההיסטורית הקנדית "פרונטיר" של ערוץ דיסקברי שלאחר מכן הופצה בנטפליקס.
בשנת 2017 השתתף לצד אשתו בסרט "Kate Can't Swim", בו שימש גם כמפיק בפועל.
בשנת 2018 החל לשחק את אחת הדמויות ראשיות בסדרת הדרמה "מתור ומר" ברשת Starz.
בשנת 2022 כיכב בסדרת האימה והמסתורין "ארכיון 81" בדמותו של סמואל ספייר/אלכסנדר דוונפורט, דייר בפנטהאוס בבניין "ויסר", שהנהיג בבניין כת מיסטית. הסדרה עלתה לסטרימינג של נטפליקס ב-14 בינואר וקיבלה ביקורת אוהדות לרוב.
חיים אישיים

בשנת 2013 החל לצאת עם השחקנית זושה מאמט. הם נישאו ב-2 באוקטובר 2016.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2014 | אקס-מן: העתיד שהיה | טואד |  |
| 2015 | בון טומהוק | ניק |  |
| 2016 | כתבת אמריקאית | רב"ט לאנס קוקלין |  |
| 2016 | טלולה | ניקו |  |
| 2016 | The Lennon Report | ד"ר דייוויד הלארן |  |
| 2016 | Goldbricks in Bloom | ג'ו |  |
| 2017 | Brave New Jersey | ספארקי |  |
| 2017 | Kate Can't Swim | מארק | גם מפיק בפועל |
| 2020 | האיש הריק | גרג |  |
| 2021 | בית הסיוטים | אוון |  |
| 2021 | ממש ביחד | ברייס |  |
| 2023 | מישהו שפעם הכרתי | שף ג'יימי |  |
| 2023 | גבריות (אנ') | בראד |  |
| 2023 | Atrabilious | רפאל קלירווטר |  |
| TBA | Old Man in France | פרנק הצעיר |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2007 | Mysterious Journeys | אסיר | פרק: "Prison of Horrors: Eastern State Penitentiary" |
| 2010 | כשהעולם מסתובב | המשרת של קרייג | פרק: "#1.13834" |
| 2014 | בנות | פרקר | 2 פרקים |
| 2014 | האישה הטובה | גאס | פרק: "Trust Issues" |
| 2016 | ברוד סיטי | קארל שיף | פרק: "Philadelphia" |
| 2016 | קימי שמידט | בוב תומשטיין | פרק: "Kimmy Drives a Car!" |
| 2019-2016 | איזי | מאט | 4 פרקים |
| 2017-2016 | פרונטיר (אנ') | קפטן ג'ונתן צ'סטרפילד | תפקיד ראשי (עונות 2-1); 12 פרקים |
| 2019-2018 | מתוק ומר | וויל | תפקיד ראשי (2 עונות); 14 פרקים |
| 2022-הווה | ארכיון 81 | סמואל ספייר/אלכסנדר דוונפורט | תפקיד ראשי; 8 פרקים |
מכבי יבנה

מכבי "צבי" יבנה היא קבוצת כדורגל ישראלית מהעיר יבנה, המשחקת בליגה א' דרום.
היסטוריה

הקבוצה הוקמה באוקטובר 1962 ונקראה בתחילה מכבי כפר יבנה, ובהמשך שונה שמה למכבי יבנה.
בסיום עונת 1970/1971 עלתה הקבוצה לראשונה מליגה ג' לליגה ב', לאחר שניצחה 0–1 את בית"ר קטמונים באצטדיון ימק"א במשחק המכריע. בעונת 1973/1974 סיימה הקבוצה במקום המוביל למבחני העלייה לליגה א', אך כשלה במשחקי המבחן ונשארה בליגה.
בסיום עונת 1975/1976 (עם המאמן יעקב גולדפרב) העפילה הקבוצה לראשונה לליגה א' לאחר ניצחון בתוצאה 0–4 מול הפועל שיכון המזרח. גדול חלוציה בכל הזמנים - קוקו עמר, הבקיע צמד. בסיום עונת 1979/1980 (עם המאמן אריה סגל) העפילה הקבוצה לליגה הארצית. בשנים אלה הצטרף לקבוצה ציון יעקב (פוגל) אשר הגיע אליה מקבוצת הפועל עליה כפר סבא. פוגל הפך לכוכבה הגדול של הקבוצה בשנות ה-80, והוא אחד מגדולי השחקנים במועדון בכל הזמנים.
במחזור הסיום של עונת 1981/1982 (עם המאמן ליאון קונסטנטינובסקי) ניצחה הקבוצה את הפועל טבריה 0–4 וסיימה במקום השלישי שהבטיח העפלת הקבוצה לראשונה בתולדותיה לליגה הלאומית (הליגה הבכירה דאז). הקבוצה שיחקה בליגה הלאומית במשך חמש עונות, ומיקומה הגבוה ביותר היה המקום העשירי אליו הגיעה פעמיים - בשנים 1983 ו-1985. ב-1985 זכתה הקבוצה בגביע הטוטו, בשנתו הראשונה לקיומו של המפעל. זהו התואר היחיד של המועדון עד היום.
בסיום עונת 1986/1987 ירדה הקבוצה לליגת המשנה. בליגת המשנה כשלה הקבוצה פעמיים במחזור הסיום להעפיל חזרה לליגה הבכירה. הפעם הראשונה הייתה בשנת 1989 בה הפסידה להפועל רמת גן, ובפעם השנייה בעונה שאחרי, בשנת 1990, בה הפסידה את העלייה להפועל תל אביב.
בסיום עונת 1990/1991 הצליחה הקבוצה לחזור לליגה הלאומית מהמקום השני, אך לאחר עונה נשרה לליגת המשנה. בסוף שנות ה-90 החלה הקבוצה להתדרדר במורד הליגות. בשנת 2001 הצליחה הקבוצה לחזור לליגה הארצית, הליגה השלישית דאז, אך ירדה חזרה לליגה א' כעבור עונה אחת.
בעונת 2011/2012 סיימה יבנה במקום הראשון בליגה א' דרום, והעפילה לליגה הלאומית לאחר שגברה בפלייאוף העלייה על הפועל אסי גלבוע שסיימה במקום הראשון במחוז צפון, ובכך חזרה לליגת המשנה לאחר 14 שנות היעדרות. את עונת 2012/2013 סיימה הקבוצה במקום התשיעי (הראשון בפלייאוף התחתון), ולמיקום זהה הגיעה גם בעונה שלאחר מכן.
לקראת עונת 2014/2015 צירפה הקבוצה לשורותיה שחקנים רבים ששיחקו בעבר בליגת העל, וביניהם דוד רביבו, ליאור ז'אן וניבאלדו. את העונה סיימה הקבוצה במקום השמיני בפלייאוף העליון, למרות שמירוסלב אנטונוב ששיחק בקבוצה היה סגן מלך השערים של הליגה עם 16 שערים. ב-13 במאי 2016 נשרה הקבוצה לליגה א' לאחר ארבע עונות בליגה הלאומית.
בשנים האחרונות מנוהלת הקבוצה על ידי מנהלת ספורט עירונית בתמיכתה של עיריית יבנה. בחודש יוני 2019 מונה עידן בר-און לתפקיד מאמן הקבוצה אך לאחר המחזור השני עבר להפועל עפולה מהליגה הלאומית ובמקומו המשיך כמאמן זמני עוזר המאמן יוגב בן סימון. ב-23 באוקטובר מונה רפי כהן כמאמן הקבוצה.
והתפטר לאחר מחזור אחד שעמד על הקווים של הקבוצה.
ב-2024 גברה 0–4 על בני שפרעם בגביע המדינה אך לאחר מכן הפסידה 1–3 למכבי פתח תקווה לאחר 120 דקות והודחה מהמפעל.ONE: מכבי יבנה, באתר ONE - מספר אחת בספורט
הנצחה בסמל הקבוצה

בתחילה, עם הקמת המועדון, היה סמל הקבוצה סמל אגודת "מכבי" עם הכיתוב יבנה מתחתיו בלבד. בשנת 1967 נהרג במלחמת ששת הימים שחקן ומאמן הקבוצה יהושע בן-נעים ולשם הקבוצה התווסף שמו והיא נקראה מכבי "יהושע" יבנה עד שנת 1974, בה נהרג בתאונת דרכים מנהל הקבוצה צבי חדד. כאות הוקרה על פועלו הוסף שמו הפרטי לשם הקבוצה, ומאמצע שנות ה-70 נקראת הקבוצה מכבי "צבי" יבנה. בשנת 1975 התקיים משחק גביע עם שמם. הכיתוב "צבי יבנה" מתחת לסמל עוצב כך שיתעקל בצורה מעגלית מתחת לסמל אגודת מכבי.
ב-23 במאי 2013 שונה סמל הקבוצה, ביוזמת מנהלת הספורט העירונית ומזכיר המועדון, לסמל מודרני וייחודי למועדון המשלב בתוכו את צבעי המועדון, שנת הקמתו ושם הקבוצה באנגלית. בהכנת הסמל החדש, הושם דגש גם על עברה של הקבוצה והסמל החדש שוזר בתוכו גם את סמלה הקודם של הקבוצה.
אצטדיון ומתקנים > אצטדיון עירוני

הקבוצה משחקת באצטדיון העירוני ביבנה המכיל 2,500 מקומות (2,000 מקומות ביציע המערבי ו-500 מקומות ביציע הדרומי). האצטדיון הוקם בשנות ה-70 של המאה ה-20 והוא ממוקם במרכז העיר בסמוך לשכונת נווה אילן ולהיכל התרבות העירוני. לאחר העפלת הקבוצה לליגה הלאומית האצטדיון שופץ ביוזמת עיריית יבנה, הוקם מתחם אח"מים, הותקנו עמודי תאורה, מערך מצלמות לשימוש המשטרה, הסדרת כניסות חדשות לאצטדיון, קופות, מזנון, תאי שירותים, חדרי הלבשה ומנוחה לשחקנים ולשופטים. בשנים 2012–2015 שיחקה הקבוצה באצטדיון עירוני נס ציונה מאחר שהאצטדיון ביבנה טרם אושר למשחקים בליגה הלאומית לפי תקן ההתאחדות לכדורגל. משחק הבכורה הביתי בליגה הלאומית נערך ב-5 באוקטובר 2015 מול מכבי אחי נצרת והסתיים בתוצאה 0–1 ליבנה משער של דוד רביבו לעיני 2,000 צופים. בשנת 2015 החליטה עיריית יבנה החליטה לקרוא לאצטדיון העירוני על שם שוער העבר של הקבוצה, יצחק (ג'קי) לוי. ב-21 בפברואר 2018 חנכה הקבוצה את אצטדיון טוטו יבנה ע"ש ג'קי לוי, בטקס שכלל משחק נגד הפועל באר שבע שניצחה 1:4.
אצטדיון ומתקנים > מגרש אימונים

מסורתית לאורך השנים הקבוצה מתאמנת לרוב באצטדיון העירוני. לפני כשנתיים שופץ מגרש האימונים הנמצא ביציאה המזרחית של העיר לכיוון העיר רחובות בסכום של כשני מיליון שקלים. המגרש נקרא על-שמו של יוסי שטרן (קצל'ה) אשר היה בעבר שחקן בשלוש קבוצות ביבנה- מכבי, בית"ר והפועל והלך לעולמו בשנת 2017. במסגרת השיפוץ בוצע שזרוע לכר הדשא והרחבתו, הוקמה סככה לטריבונה (יציע של כ-300 איש), הובאו מבנים יבילים חדשים המשמשים כחדרי הלבשה ומשרדים והותקנה מערכת תאורה. קבוצות הבוגרים נוהגת לערוך במגרש זה אימונים לסירוגין. במגרש אימונים זה מתאמנות כל קבוצות הנוער והילדים של המועדון.
תארים והישגים

גביע הטוטו בליגה הבכירה
זכייה (1): 1984/1985
שחקני עבר בולטים

ציון יעקב ("פוגל")
ג'קי לוי
יעקב (קוקו) עמר
יהושע בן-נעים
אלי דריקס
בוני גינצבורג
פרדי לסנר
דוד בוארון
מירו בן שמעון
אשר חלפון
איתן יפת
אלי ויצמן
ראובן אלקבץ
אורן דנציגר
בני טבק
אסיף בן ישי
יאיר סנדורי
אשר סלומון
יוסי פשלי
דניאל רודריגז
אילן אבנעים
דדה בר כליפא
שלומי כנפו
אסי רחמים
דודו וקנין
ניבאלדו
מנשה עלאווה
יוסי כהן
חיים (חיומה) כהן
מאור מליקסון
אורי קרגולה
שולי גילארדי
דב רמלר
דוד רביבו
מאמני הקבוצה בעבר

לאון קונסטנטינובסקי
ציון יעקב (פוגל)
אבי כהן
לופא קדוש
אריה סגל
זאב זלצר
ראובן כהן
אריה רדלר
משה מאירי
אהרון קפיטולניק
יעקב גולדפרב
יצחק שמחי
רחמים טלבי
אלי כהן (קוקוס)
יהודה קירט
יוסי זוזוט
מיכאל שיינפלד
פיני עייש
שי מאור
דורון ממן
משה שפירא
הערות שוליים

↑  מבחנים לליגה א', מעריב 210ביולי 1974
↑  חמש כבר עלו לליגה א', חדשות הספורט (עמוד 6) 8 במאי 1976
↑  גם יבנה על המפה, בעיתון מעריב 13 ביולי 1980
↑  במחזור הסיום של הליגה הארצית, בעיתון דבר 16 במאי 1982
↑  בארבעה מטחים ללאומית, בעיתון חדשות הספורט (עמוד 6), 16 במאי 1982
↑  משה אדניה, אחרי ח"י שנים - הישג היסטורי ביבנה, מעריב 1 באוגוסט 1982
↑  שלומי והבה, רפי כהן חתם במכבי יבנה, באתר דאבל פס, 23 באוקטובר 2019
↑  הפועל עכו - גבע כרמל 0-6, מעריב 12 באוקטובר 1975
↑  רוח המועדון, יבנה נט
↑  תתחדשו: לוגו חדש למכבי יבנה, יבנה נט
↑  לוגו חדש למכבי יבנה, Myavne
↑  סמל יש, אצטדיון עוד אין, באתר דאבל פס
↑  אצטדיון פונדקי, הדור הבא, יבנה נט, 18 באפריל 2013
↑  אורטל עמר, ‏צפו בתמונות: כך ייראה האצטדיון המחודש ביבנה, באתר ONE‏, 10 ביוני 2013
↑  אלון בן דוד, ‏מליקסון: מברכים על כל אצטדיון חדש שנחנך, באתר ONE‏, 21 בפברואר 2018
סמל הקבוצה בעבר
אפיפיור

ערך זה עוסק במנהיג הכנסייה הרומית-קתולית. אם התכוונתם לרשימת כל האפיפיורים, ראו .
האַפּיפְיוֹר הוא מנהיגה של הכנסייה הרומית-קתולית וראש מדינת קריית הוותיקן שברומא הנבחר בתהליך הנקרא קונקלווה. נוצרים קתולים רואים בו את ממשיך דרכו של פטרוס, בכיר השליחים. מוסד האפיפיורות קיים מעל ל-1,900 שנים והאפיפיור הוא אחת מהדמויות המשפיעות בעולם. הוא סוחף אחריו למעלה ממיליארד מאמינים קתולים, שולט על הוותיקן, מדינה עשירה חומרית ותרבותית. אחד מתאריו של האפיפיור הוא הבישוף של רומא. ככזה, הוא מכונה גם פונטיפקס עליון, המבוסס על פונטיפקס מקסימוס, הכהן העליון של הדת הרומית.
בקרב הקתולים נחשב האפיפיור לממלא מקומו של ישו המשיח (אנ'), יורשו של ראשון השליחים ומשרתם של משרתי האלוהים (אנ'). החל משנת 450 ועד שנת 2006 נשא לפרקים גם בתואר הפטריארך של המערב (אנ').
האפיפיור הנוכחי הוא פרנציסקוס, ה-266 במספר, שנבחר לכהונתו ב-13 במרץ 2013. פרנציסקוס הוא האפיפיור הישועי הראשון, הראשון מיבשת אמריקה ומחצי הכדור הדרומי, והאפיפיור הלא-אירופי הראשון זה 1,282 שנה, מאז גרגוריוס השלישי.
אטימולוגיה

תוארו של האפיפיור ברוב השפות נגזר מהמילה Πάπας (פפס) ביוונית, או papa בלטינית שפירושה "אבא". באנגלית: Pope, בגרמנית: Papst, בצרפתית: Pape, בספרדית ובאיטלקית: Papa, בערבית: البابا.
התואר "אפיפיור" בעברית – מקורו בספרות העברית של ימי הביניים. המונח שאול מן המשנה והתלמוד, בהן מופיעות תצורות הלשון:
"אַפִּיפְיָרוֹת", שפירושה: קליעת נצרים מעצים או קנים הארוגים בשתי וערב, שבהקשר לאפיפיור משמשת ככל הנראה כמטפורה לצלב, המכונה בלשון נקיה: "שתי וערב".
"אֲפִיפוֹרִין", שפירושה: כיסא, העשויה לשמש כמטפורה לכינוי האפיפיורי "הכס הקדוש".
"פִּיפְיוּרָא", ובלשונו של רש"י שם "אַפִּיפְיוּרָא", המשמשת כתואר שררה, היא התצורה הקרובה מכולן לתפקיד האפיפיור. מילה זו המופיעה במקור בארמית, הושאלה ככל הנראה מיוונית או לטינית. המונח אפיפיורא מתייחס בתלמוד לפקיד רומי בכיר. [דרוש מקור][מפני ש...]
לפי מילון אבן-שושן, השימוש העברי בימי הביניים בתואר אפיפיור לראש הכנסייה הקתולית, נבע מהדמיון בצליל ובמשמעות בין המילה התלמודית לבין אחד מתאריו ביוונית: papas ieros ("האב הקדוש").
התואר papa נמצא בשימוש גם מחוץ לכנסייה הקתולית. שני הפטריארכים של אלכסנדריה, הפטריארך היווני-אורתודוקסי (שיושב בפועל ביוון) והפטריארך הקופטי, מכונים papa בקהילותיהם. בערבית מקובל לומר "אפיפיור הוותיקן" (بابا الفاتيكان) במקום שיש אפשרות לבלבול בינו לבין המנהיגים הנוצריים הנושאים בתואר דומה בעדות הנוצריות האחרות.
ראו גם

הכס הקדוש
Jus exclusivae
רשימת האפיפיורים
פופמוביל
קונקלווה
האפיפיור היהודי
לקריאה נוספת

McCabe, Joseph (1939). A History of the Popes. London. Watts & Co.(הספר בקטלוג ULI)
הערות שוליים

↑  בפועל ממלא את התפקיד אחד מעוזריו
↑  Successor Principis Apostolorum
↑  משנה, מסכת כלאים, פרק ו', משנה ג' ועוד.
↑  משנה, מסכת כלים, פרק כ"ד, משנה ז' ועוד.
↑  תלמוד בבלי, מסכת עבודה זרה, דף י"א, עמוד א'
↑  הראיה לכך היא, מאחר שמילה זו – המופיעה ככינוי בודד בתלמוד – היא חלק משיחתו של אונקלוס הגר עם שליחי דודו קיסר רומא.
↑  תלמוד בבלי, מסכת עבודה זרה, דף י"א, עמוד א'
↑  גלות בבל של האפיפיורים
↑  עשן לבן: האפיפיור החדש - חורחה ברגוליו מארגנטינה, באתר וואלה, 13 במרץ 2013
| --- | --- |
בקרת זהויות :  NLI: 987007259536505171  BNE: XX525846  BnF: cb11975974j (data)  GND: 4044561-6  LCCN: sh85104870  MusicBrainz: 33678007-ec08-4b84-94fb-c4c5b6441a7b  NDL: 00569669  NKC: ph123939  VIAF: 137124612   WorldCat (עם VIAF): 137124612
דובאן ספאטה

דובאן אסטבן ספאטה בנגרו (בבספרדית: Duván Esteban Zapata Banguero) הוא כדורגלן קולומביאני, המשחק בעמדת החלוץ בקבוצת טורינו מסרייה א' ובנבחרת קולומביה.
קריירת מועדונים > אמריקה קאלי

ערך את הופעת הבכורה שלו באמריקה קאלי ב-18 במאי 2008 וכבש גול בהפסד 2–3 לבויאקה צ'יקו, ומהר מאוד הפך לשחקן הרכב בקבוצה. את השלושער הראשון שלו כבש בטורניר האפרטורה של 2011 בניצחון 2–3 על דפורטיבו פריירה. לאחר המונדיאליטו ב-2011, יצא אל מחוץ למולדתו בפעם הראשונה והצטרף לקבוצה הארגנטינאית, אסטודיאנטס לה פלאטה.
קריירת מועדונים > אסטודיאנטס לה פלאטה

ההתחלה הייתה טובה עם שער מול בלגראנו ב-26 בספטמבר ואחר כך מול בוקה במשחק ידידות, אבל פציעה בטורניר ליגת המילואים הביאה לכך שהפסיד את מרבית עונת 2011/12. לאחר החזרה מפציעה, הצטיין בליגת המילואים, מה שהקנה לו זימון לקבוצה הבוגרת, שבו הספיק לכבוש בהפסד לאתלטיקו דה רפאלה ואת הגול השלישי בניצחון 0–3 על באנפילד. את עונת 2012 סיים עם 5 שערים ב-11 משחקים, מה שהביא את ראשי המועדון לרכוש 50% מכרטיסו. עונת 2013 הייתה מצוינת עבורו, בה גם החליף את מספר חולצתו ל-9 וגם כבש את הצמד הראשון שלו, מול רפאלה בניצחון 1–3. סיים את העונה עם 13 שערים ב-31 הופעות ובזכות יכולתו הטובה זכה גם להתעניינות מצידה של וסטהאם, אך ניסיון הרכישה לא צלח מאחר שהניסיון לקבל אשרת עבודה בבריטניה לא צלח. ספאטה המשיך להבקיע עבור אסטודיאנטס, צמד בשמינית גמר הגביע כולל שער ניצחון בפנדל בדקה ה-92. לקראת עונת 2013/14 היה נראה שיעבור לשחק אצל קווינס פארק ריינג'רס תמורת 6.4 מיליון ליש"ט אחרי שגם השיג אשרת עבודה, אך המאמן הארי רדנאפ ביקש להפסיק את המשא ומתן. במקביל, נפלו ניסיונות חתימה גם בבנפיקה ובליון.
קריירת מועדונים > נאפולי

באוגוסט 2013 נרכש על ידי נאפולי תמורת 10 מיליון דולר וחתם לחמש שנים. את הבכורה ערך במחזור השישי מול גנואה כששיחק 60 דקות. את שער הבכורה שלו בקבוצה כבר במחזור השלישי בשלב הבתים של ליגת האלופות בניצחון 1–2 על מרסיי. אף על פי שנחשב לאחת הרכישות הבולטות של נאפולי, הוא לא נלקח בחשבון יותר מדי על ידי המאמן רפאל בניטס, גם בגלל גילו וחוסר ניסיונו, אבל כן זכה לשבחים בדקות המעטות ששיחק. את שערו השני כבש במסגרת הליגה האירופאית בתיקו 2-2 מול פורטו, אף על פי שלבסוף נאפולי הפסידה 2–3 בסיכום. במחזור ה-30 הוא פתח שוב בהרכב, לראשונה בשנת 2014 במשחק מול קטניה וכבש צמד בניצחון 2–4. סיים את עונת הבכורה שלו עם שבעה שערים ב-22 משחקים בכל המסגרות.
את העונה השנייה הוא פתח עם זכייה בסופר קופה איטליה. למרות זאת, לא שותף הרבה בהרכב הפותח, אלא בעיקר כמחליפו של גונסאלו היגוואין, שהיה החלוץ הראשי בסגל. הוא סיים את העונה השנייה בנאפולי עם 8 שערים ב-31 משחקים בכל המסגרות.
קריירת מועדונים > אודינזה

באוגוסט 2015 הושאל לאודינזה לשתי עונות. ערך את הבכורה במסגרת קופה איטליה כאשר נכנס בדקה ה-71 במשחק מול נוברה ובישל את השער האחרון בניצחון 1–3. ב-27 בספטמבר, לאחר שכבש שער במשחק שלישי ברציפות, סבל מפציעה שהרחיקה אותו למשך ארבעה חודשים מהמגרשים. ב-8 במאי, במסגרת המחזור ה-37, כבש את השער בתיקו 1-1 מול אטאלנטה שהבטיח עונה נוספת לאודינזה בסרייה א'. בסך הכל כבש שמונה שערים ב-26 הופעות בכל המסגרות.
את השער הראשון שלו לעונת 17–2016 כבש ב-18 בספטמבר בהפסד קבוצתו 1–2 לקייבו ורונה. ב-5 במרץ כבש את השער של קבוצתו מול יובנטוס בתיקו 1-1. בסך הכל שותף ספאטה ב-39 הופעות בעונתו השנייה בכל המסגרות שבהן כבש 11 שערים. (10 בליגה ועוד אחד בגביע).
קריירת מועדונים > סמפדוריה

ב-31 באוגוסט הושאל לסמפדוריה עם סעיף רכישת חובה על סך 22 מיליון יורו. כבש את שערו הראשון ב-17 בספטמבר מול טורינו בתיקו 2-2. ב-28 בינואר כבש את שער הניצחון מול רומא בסטאדיו אולימפיקו. ב-3 באפריל כבש את אחד משני השערים בניצחון על אטאלנטה 1-2. בסך הכל כבש 11 שערים ב-31 משחקים בקבוצה.
קריירת מועדונים > אטאלנטה

ב-12 ביולי הוכרז כשחקנה החדש של אטאלנטה. הוא עבר בהשאלה תמורת 14 מיליון יורו אך החל הצורה איטית את השנה וכבש רק שישה שערים בכל המסגרות בשלושת החודשים הראשונים. את שער הבכורה כבש ב-9 באוגוסט במסגרת הליגה האירופית בניצחון 1–4 על הפועל חיפה. את שער הבכורה בסרייה א' כבש ב-4 בנובמבר בניצחון 1–2 על בולוניה והוכתר כאיש המשחק. ב-8 בדצמבר כבש את השלושער הראשון שלו בניצחון 1–3 על אודינזה. ב-20 בינואר 2019 כבש לראשונה בקריירה שלו ארבעה שערים במשחק אחד. זה קרה בניצחון 0–5 על פרוזינונה כשספאטה משתווה לכריסטיאנו רונאלדו בראשות טבלת הכובשים המצטיינים. ב-30 בינואר כבש צמד בניצחון על יובנטוס וגרם להדחתה מהגביע האיטלקי. ב-31 במרץ כבש עוד צמד בניצחון על פארמה. בסך הכל כבש דובאן 28 שערים ב-48 משחקים בכל המסגרות. בינואר 2020 מימשה אטאלנטה את אופציית הרכישה שלו תמורת 12 מיליון יורו.
קריירת מועדונים > טורינו

ב-1 בספטמבר 2023 הושאל לטורינו מהסרייה א'.
נבחרת לאומית

דובאן לא היה חלק מהנבחרת הצעירה ששיחקה במסגרת הסודאמריקנו 2011, אבל זומן לטורניר ההכנה שבו זכתה קולומביה לקראת המונדיאליטו, שקולומביה אירחה. הוא כבש את שער השוויון בגמר מול צרפת ובדו-קרב הפנדלים ניצחה קולומביה. במונדיאליטו עצמו שנערך בקולומביה 2011, שיחק ספאטה שלושה משחקים וכבש שער אחד, בהפסד 1–3 למקסיקו ברבע הגמר.
ב-17 במרץ 2017 זומן לראשונה לנבחרת הבוגרת שהתכוננה למשחקי מוקדמות מונדיאל 2018 מול בוליביה ואקוודור. ערך את הופכת הבכורה ב-23 במרץ מול הבוליביאנים, כאשר החליף את מתאוס אוריבה ב-27 הדקות האחרונות. ב-10 באוקטובר 2017 פתח לראשונה בהרכב, במשחק האחרון והקובע במוקדמות מול פרו בלימה. הוא שיחק 73 דקות והיה בין המצטיינים בתיקו 1-1, לפני שהוחלף על ידי וילמר באריוס. התיקו הבטיח לקולומביה את ההעפלה למונדיאל 2018. ב-14 במאי זומן לסגל הרחב של הנבחרת לפני המונדיאל, אבל לבסוף לא עבר את הניפוי הסופי ולא נסע לגביע העולם ברוסיה.
ב-30 במאי 2019 נכלל בסגל הסופי של המאמן קרלוס קיירוש לקופה אמריקה 2019. את שער הבכורה כבש ב-9 ביוני במשחק ידידות בלימה מול פרו, משחק שקולומביה ניצחה 0–3. ב-15 ביוני נכנס כמחליף במשחק הראשון של קולומביה בקופה אמריקה מול ארגנטינה וכבש את השער השני בניצחון 0–2. כבש את שער הניצחון של קולומביה גם במשחק השני מול קטר שנגמר בתוצאה 0–1. הגיע עם הנבחרת עד לרבע הגמר, אך שם הודחו בדו-קרב פנדלים מול צ'ילה.
תארים והישגים

אליפות עם אמריקה קאלי (2008)
קופה איטליה עם נאפולי (2014)
סופר קופה עם נאפולי (2014)
הערות שוליים

↑  22.7.15, El Espectador, Udinese oficializó el fichaje del colombiano Duván Zapata
↑  12.7.18 AS Oficial: Duván Zapata es nuevo jugador del Atalanta
↑  20.1.19 MARCA El 'póker' de Duván Zapata que le coloca a la altura de Cristiano Ronaldo en la Serie A
↑  30.5.19 FCF.com.co LISTA DE 23 JUGADORES PARA LA COPA AMÉRICA BRASIL 2019
במשחק מול ברצלונה ב-2014
חוג הפרופסורים לחוסן מדיני וכלכלי

| --- | --- |

 פעילות:  "עמותה אל-מפלגתית של אקדמאים המאוחדים בדאגה לביטחונה של מדינת ישראל ולצביונה היהודי"
 התאגדות:  עמותה
 מדינה:  ישראל ישראל
 מטה הארגון:  ירושלים 
 יושב ראש:  עמיהוד אמיר 
 תקופת הפעילות:  1988–הווה (כ־37 שנים)
 www.profs4israel.org
 קואורדינטות:  31°45′26″N 35°13′37″E﻿ / ﻿31.757248629005°N 35.226908798586°E﻿ / 31.757248629005; 35.226908798586
 he
 
חוג הפרופסורים לחוסן מדיני וכלכלי (השם הרשמי באנגלית: Professors for Strong Israel) הוא "עמותה אל-מפלגתית של אקדמאים המאוחדים בדאגה לביטחונה של מדינת ישראל ולצביונה היהודי" ומטרתם הרשמית היא לקדם ולהפיץ את רעיון זכותו של עם ישראל על ארץ ישראל. חברי החוג הם דוקטורים ופרופסורים מן המגזר הפרטי והציבורי, בעיקר האקדמאי.
החוג הוקם בשנת 1988 והפך לעמותה רשומה פורמלית ב-1994.
השקפה והסברה

חברי החוג מאמינים בחשיבות הדבקות בציונות והזיקה למורשת היהודית במשפט ובחינוך. בתחום הכלכלי - החוג דוגל בכלכלת שוק חופשי.
עיקר פעילות החוג היא במישור ההסברתי: פרסום מאמרי דעות וחומרי הסברה, הכנת ניירות עמדה מפורטים בידי צוותי מומחים (בנושאי מדיניות, חינוך, משפט ומנהל ציבורי, כלכלה, מדע וטכנולוגיה ועוד), כנסים, סימפוזיונים והרצאות, מפגשים עם אנשי ציבור וחברי כנסת, ביקורי הזדהות, הוצאת הודעות לתקשורת, מתן תגובות לעניינים שעל סדר היום והגשת עתירות לבג"ץ. בנוסף, עוזר הארגון בהסברה הישראלית מחוץ לישראל, בפרט באקדמיה.
תקציב העמותה, נכון ל-2023 הוא כ-130,000 ש"ח, שמקורם העיקרי מדמי חבר.
השקפה והסברה > חברים

נכון ל-2023 היו כ-350 חברים בעמותה. אישים בולטים בין החברים בחוג הפרופסורים לחוסן מדיני וכלכלי: חתן פרס נובל פרופ' ישראל אומן, ד"ר מרדכי קידר (יושב ראש החוג החל מ-2017), פרופ' אריה אלדד (יושב ראש החוג בשנים 2013–2015), פרופ' אליאב שוחטמן, ד"ר רונן שובל, פרופ' אלישע האס, ד"ר אלי רון, פרופ' ראובן אורדע, ד"ר רון בריימן (יושב ראש החוג בשנים 2001–2005), ד"ר גבי אביטל (יושב ראש החוג 2011–2013), פרופ' אלי פולק, ישראל מידד ועוד.
השקפה והסברה > מיתוג

בסוף שנת 2015 החליט הארגון על תחילת הליך מיתוג מחדש שיכלול בחירת שם חדש, לוגו מעודכן וכן על עיצוב מחדש לאתר האינטרנט ולדף הפייסבוק של הארגון. כמו כן, הוחלט על שמו החדש של הארגון - "המועצה האקדמית למדיניות לאומית". במקביל להליך מיתוג מחדש, הוחלט על ידי חברי ההנהלה על צירוף של חברים חדשים לשורות המועצה האקדמית. ב-2017 הוציא בית המשפט צו פירוק לחוג הפרופסורים לבקשת רשם העמותות היות שמנהלי העמותה לא הגישו מאז 2011 דו"חות כספיים ומילוליים ושינוי שם החוג נעשה ללא אישור מוסדותיו.
לאחר מכן הוחלט לחזור לשם ולמיתוג הישן "חוג הפרופסורים לחוסן מדיני וכלכלי".
ראשי החוג

פרופ' יוסף רבני (1988–1989).
פרופ' אסא ליפשיץ (1989–1991).
פרופ' חיים לבנון (1991–1993).
פרופ' אריאל כהן (1993–1994).
פרופ' ישראל חנוקוגלו (1995–1996).
פרופ' צבי אופיר (1996).
פרופ' עזרה זוהר (1997–1999).
פרופ' אלי פולק (1999–2001).
ד"ר רון בריימן (2001–2005).
ד"ר אמי רוזנבלו (2005–2007).
פרופ' אלי פולק (2007–2009).
פרופ' אלישע האס (2009–2011).
ד"ר גבריאל אביטל (2011–2013).
פרופ' אריה אלדד (2013–2015).
ד"ר רונן שובל (2015–2017).
ד"ר מרדכי קידר (2017–2020).
פרופ' אשר יהלום (2020–2021).
פרופ' אלישע האס (2021–2023).
פרופ' עמיהוד אמיר (2023–מכהן)
הערות שוליים

↑  חוג הפרופסורים לחוסן מדיני וכלכלי
↑  חוג הפרופסורים לחוסן מדיני וכלכלי (ע"ר), דוח נתונים כספייים לשנת 2018 בגיידסטאר
↑   טלי חרותי-סובר, האקדמיות המומצאות: המל"ג נלחם ב"מועצה האקדמית למדיניות לאומית" וב-"מכללה האקדמית BE", באתר TheMarker‏, 11 בינואר 2016.
↑   טלי חרותי-סובר, כמה פרופסורים יש ב"חוג הפרופסורים לחוסן מדיני וכלכלי"?, באתר הארץ, 21 בפברואר 2023
↑  יו"ר חדש לחוג הפרופסורים לחוסן מדיני וכלכלי, באתר "סרוגים", 23 בינואר 2017.
↑  היו"ר החדש של חוג הפרופסורים לחוסן מדיני וכלכלי: ד"ר גבי אביטל
| --- | --- |
בקרת זהויות :  NLI: 987007262951605171  ISNI: 0000 0001 0851 598X  LCCN: no2011064732  VIAF: 122532050   WorldCat (עם VIAF): 122532050 
הלוגו של הארגון בתקופת המיתוג כ"המועצה האקדמית למדיניות לאומית" (2015–2017).